<classify> NAIBU Rais wa Kenya, William Ruto amefi chua kuwa kamwe hakuwahi kufi kiria kushika wadhifa mkubwa serikalini, kwani ndoto kubwa maishani mwake ilikuwa kuwa dereva wa treni.Alisema hayo hivi karibuni alipokutana na wakufunzi wa Tamasha la Filamu Kenya ofisini kwake Karen, jijini hapa na kuzungumzia alivyopambana kimaisha, akianza na kuuza karanga na nyama za kuku barabarani katika kituo kikuu cha reli.Alisema kati ya mwaka 1978 na 1980, aliuza vichwa vya kuku kwa kati ya Sh 12 na 14 za Kenya, na maisha yaliendelea kwa sababu alikuwa na dhamira ya kukabiliana na maisha.Ndiyo mjue Mungu ni wa ajabu... Siku hizo, hata sikuamini eti naweza kuwa mtu... yaani ile nilikuwa nafikiria kabisa ni kuwa dereva wa gari moshi.Hapo ndiyo nilikuwa nimejipanga. Pale nilikuwa nauza kuku palikuwa ni karibu na reli. Nilikuwa naona hii gari moshi inatembea nikasema, hii kitu nitakuja kuendesha siku moja, alisema na kuwafanya watu kuangua kicheko.Alisema hayo akilenga kuwapa ujasiri vijana, waweze kujitambua, kujithamini na kujiwekea malengo ya mbali ili waweze kufanikiwa kimaisha, bila ya kujali wametoka katika familia duni kiasi gani. Leo hii, ukitaja matajiri wakubwa nchini Kenya, jina la Ruto halikosekani.Na anakiri alianzia maisha juani sasa analia kivulini, na amewahi kukaririwa akisema, kama hakupata utajiri huo kihalali, ana hakika angekuwa anaozea jela.Watu wengi wanakosea kuamini kwamba ni lazima uwe masikini kwa sababu wazazi wako walikuwa masikini, baadhi wanasema kuna watu walizaliwa wawe masikini, na hilo ni neno kwa mujibu wa shetani, alisema Ruto.Alisisitiza kwamba anaweza kusema alivyopata kila senti aliyonayo, kwani amezipata kwa juhudi na kununua hisa kwenye kampuni na kumbukumbu zipo.Nilivyokuwa mdogo niliuza kuku kwenye makutano ya reli jirani na nyumbani, fedha za kujikimu chuo kikuu nilitumia kumjengea baba yangu nyumba, nililipa karo za wadogo zangu, Mungu amekuwa mwema kwangu, na kwa kufanya kazi kwa bidii na kudhamiria, nina kitu, alisema mwanasiasa huyo katika moja ya fursa alizopata kuzungumzia utajiri wake.Ruto ni nani?Ni mwanasiasa na bilionea kijana aliyeandika historia katika maisha yake na ya familia kwa ujumla. Aprili 9, mwaka 2013, kijana huyo mwenye umri wa miaka 52 na ambaye jina lake kamili ni William Kipchirchir Samoei arap Ruto, kwa mara ya kwanza aliapishwa rasmi kuwa Naibu Rais wa Kenya.Aliendelea na wadhifa huo kuanzia mwaka 2017 na sasa analenga kuushika urais kamili katika uchaguzi mkuu wa mwaka 2022.Hakika, kijana huyu aliyezaliwa katika familia masikini katika Kijiji cha Sambut kilichopo Kitongoji cha Kamagut, Uasin Gishu nchini Kenya Desemba 21, 1966 ameandika historia mpya si kwa familia yake tu, bali hata yeye mwenyewe kwani amefanya mapinduzi makubwa ya kimaisha.Mama yake mzazi, Sarah Cheruiyot 68 anasema mwanawe alikuwa anatembea pekupeku kwenda shuleni kama watoto wengine kijijini hapo, na aliporudi nyumbani alikwenda kuchunga mbuzi.Ukifuatilia historia yake, tangu anauza karanga katika barabara kuu ya Eldoret kuisaidia familia yake kupata fedha za kujikimu, hadi alipo leo, utabaini kwamba penye nia pana njia, na hakuna linaloshindikana ili mradi uwe na dhamira ya kufika unapokusudia.Msomi huyo wa Sayansi kutoka Chuo Kikuu cha Nairobi, alianza kushika madaraka kwa kuteuliwa na Rais Daniel arap Moi kuwa Waziri Msaidizi wa Masuala ya Utawala na baadaye akateuliwa kuwa Waziri wa Mambo ya Ndani.Pia amewahi kuwa Katibu Mkuu wa KANU, akajiuzulu nafasi hiyo Oktoba 6, 2007. Aprili 13, 2008, Ruto aliteuliwa kuwa Waziri wa Kilimo katika Serikali ya Pamoja ya Mwai Kibaki na Raila Odinga, na Oktoba 19, 2010 akateuliwa kuwa Waziri wa Elimu ya Juu.Kijana huyo aliyeokoka na kuongoza kwaya ya umoja wa Wakristo wakati anasoma Chuo Kikuu, tangu mwaka 1997 amekuwa Mbunge wa Eldoret Kaskazini.Alihitimu Chuo Kikuu cha Nairobi mwaka 1990 na kupata Shahada ya Sayansi, na Shahada ya Uzamili ya Muundo wa Mimea.  <topic>: KITAIFA 